ЖИВ ГЬАВИЛАЛДЕ ХВАРАВ ДИР ИМСУДЕ НАЗМУ ХЪВАЙИН ГЬАРИДАЛ ХЪВАРАБ НАЗМУ.

Дир пикрабазул ах, дир гъот1ол кьибил,

Дида гьумер лъач1ев , дие гьимич1ев,

Кодовеги вачун дун веэдич1ев

Каранде данде къан хинлъи бихьич1ев.

Жеги дунялалде бер балагьич1ев,

Бесдал тун ватана дирго инсуца

Дада йилан гьаракь гьабилалдего

Вачун ун вуго мун къадар т1аде щун

.

Т1олго г1агараца кумекги гьабун

Канаб ц1ва г1адинан г1езавуна дун,

Ц1ар берцинин абун кодовги вачун

Кинацаго кьуна дур щвеч1еб рокьи.

Пашманаб гьурмаде гьимиги рехун,

Эбелалъ гьоц1олъун веэдулаан,

Ч1алг1ен буссунарел бераз г1адамалъ,

Дица мун кидаго валагьулаан.

Дирго кьерилазул эмен вач1ингун,

Дир рек1ел пашманлъи кинха раг1ич1еб,

Дада-йин гьел данде рекерун унел,

Рак1 бекун валагьун хут1улаан дун.

Г1уна дун к1удияв , амма пикрабалъ,

Кидаго камич1о хирияв эмен,

Хабаде къулгьуялъ къойил щваниги,

Щибаб анищазулъ вук1ана цадахъ.

Щибилеб дий хъвараб г1умрудул къисмат,

Къваридай эбелалъ кьуна дий г1умру,

Г1агараз кверги ч1ван, кумекги гьабун

Аллагьас вачана къисмат хъваралъув.

Гьале дунго дада вахъараб мехалъ,

Бокьун буго жакъа аск1ов вук1ине,

Дирго лъималаца к1удада ах1ун,

К1одо гьавулеб къо жакъаги лъазе.

Гьеч1о, гьеч1о, лъач1о хирияв эмен,

Хабалъ лъунаниги , рек1елъ ч1агов,

Вук1инч1о, вихьич1о дир г1умруялда,

Г1айиб ккараб мехалъ цеве вач1ине.

Дур расанк1абазухъ ч1алг1арав дица,

Дие щвеч1еб талих1 лъимаде кьола,

Дур каламалдехун урхъарав дица,

Анищазул гъамас гьезий рагьула.

Рокьиги, хинлъиги, каранда рак1ги,

Кинабго нижей тун арав дир эмен,

Ахирисеб сапар дур г1умруялъул,

Авараг данделъун рохеллъун ккайги.

Щибаб рогьалида анищаз вачун,

Ч1алг1ен буссунарев хирияв эмен,

Аллагьасул хъвараб къадар батайги

Алжаналъул ахакь нилъ данделъизе.